## L’Hospital La Fe organitza una exposició fotogràfica i edita un conte per a menors portadors d’una ostomia

*** ‘L’art de viure amb una ostomia’ estarà en el vestíbul de les consultes externes de l’hospital, del 6 al 10 d’octubre
* La Fe disposa des de fa tres anys amb una escola per a persones portadores d’ostomia impulsada per infermeres estomaterapeutes**

Amb motiu del Dia Mundial del Pacient Ostomitzat que se celebra cada any el primer dissabte del mes d’octubre, la consulta infermera d’estomaterapeutes de l’Hospital Universitari i Politècnic La Fe de València ha organitzat una exposició fotogràfica titulada ‘L’art de viure amb una ostomia’ que romandrà en el vestíbul de les consultes externes de l’hospital, del 6 al 10 d’octubre.

Segons Julia Romero, infermera estomaterapeuta de La Fe, “l’objectiu de l’exposició és donar visibilitat a les persones ostomitzades a través de les històries que mostren les fotografies promovent la inclusió i la consciència social”.

L’exposició forma part del concurs fotogràfic ‘Sense vergonya’ que es va posar en marxa l’any passat en l’Escola per a Persones Ostomitzades de l’Hospital La Fe perquè els pacients pogueren presentar les seues fotografies i trencar tabús i estereotips al voltant de l’ostomia. Les imatges mostren testimoniatges i l’experiència personal de les persones que viuen amb una estoma.

Cal destacar que, l’Hospital La Fe de València compta des de fa tres anys amb una escola per a persones portadores d’ostomia impulsada per infermeres estomaterapeutes. A més, el centre té a la disposició de les persones portadores d’una ostomia un bany especialment dissenyat per a elles, situat en les consultes del servici de medicina digestiva de l’Hospital La Fe.

**La barriguita de Martina**

Així mateix, l’Hospital La Fe presentarà pròximament un conte, redactat per les infermeres estomaterapeutes, titulat *La barriguita de Martina* que és fruit d’un projecte d’investigació sobre ostomies pediàtriques.

“El conte ha sigut editat per La Fe com a recurs educatiu per a les famílies i els xiquets i xiquetes que viuen amb una ostomia. La història és una abraçada en forma de paraules”, ha expressat Maite Sanz, una de les autores d’este.

Les cures als xiquets portadors d’ostomies comprenen aspectes clínics, com el maneig de la bossa, el control de la pell circumdant i també el suport psicològic i social necessari per a enfrontar els canvis en l’estil de vida i l’autoimatge.

Per això pares i cuidadors tenen un paper fonamental i, a més d’aprendre a realitzar la cura diària de l’ostomia, necessiten rebre orientació sobre com manejar l’estrés emocional i les preocupacions relacionades amb la salut del seu fill. “L’accés a recursos educatius i a grups de suport pot ajudar les famílies a sentir-se empoderades i connectades amb persones que compartixen experiències similars per a poder adaptar-se a la nova realitat i garantir una qualitat de vida òptima”, ha assenyalat Alvaro Solaz, investigador principal del projecte .

En la Comunitat Valenciana aproximadament 8.000 persones viuen amb una ostomia, condició que afecta principalment persones que han passat per intervencions quirúrgiques a causa de malalties com el càncer de còlon, de bufeta, d’ovari, malalties inflamatòries intestinals i altres condicions que requerixen desviar el trànsit intestinal o urinari cap a l’exterior a través d’una obertura en l’abdomen per a eliminar les deixalles corporals.

Fecha: 04/10/2025